Oficiālais Vēstnesis L 104 , 13/04/2001 Lpp. 0003 - 0005



Komisijas Lēmums (2001. gada 11. aprīlis), ar ko paredz nosacījumus mutes un nagu sērgas kontrolei un apkarošanai apdraudētās sugās, piemērojot Direktīvas 85/511/EEK 13. pantu (izziņots ar dokumenta numuru C(2001) 1107) (Dokuments attiecas uz EEZ) (2001/303/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu [1], kurā jaunākie grozījumi izdarīti ar Direktīvu 92/118/EEK [2], un jo īpaši tās 10. pantu, ņemot vērā 1985. gada 18. novembra Direktīvu 85/511/EEK, ar ko ievieš Kopienas pasākumus mutes un nagu sērgas kontrolei [3], kurā jaunākie grozījumi izdarīti ar Austrijas, Somijas un Zviedrijas Pievienošanās aktu, un jo īpaši tās 13. panta 3. punktu, tā kā: (1) Padomes Direktīvas 85/511/EEK 13. panta 3. punktā paredzēti noteikumi ārkārtējai vakcinācijai. (2) Saskaņā ar minētajā pantā paredzētajiem principiem, lēmumam par vakcinācijas veikšanu jābūt samērīgam ar Kopienas pamatinteresēm, kuras nedrīkst tikt apdraudētas. (3) Pēc ziņojumiem par mutes un nagu sērgas uzliesmojumiem Apvienotajā Karalistē, Francijā, Nīderlandē un Īrijā, Komisija pieņēma Lēmumus 2001/172/EK [4], 2001/208/EK [5], 2001/223/EK [6] un 2001/234/EK [7] par konkrētiem aizsardzības pasākumiem attiecībā uz mutes un nagu sērgu attiecīgajā dalībvalstī. (4) Piemērojot Direktīvas 85/511/EEK 13. pantu, ir pieņemts arī Komisijas 2001. gada 27. marta Lēmums 2001/246/EK [8], ar ko paredz nosacījumus mutes un nagu sērgas kontrolei un apkarošanai Nīderlandē, ļaujot Nīderlandei kā drošības pasākumu piemērot preventīvo vakcināciju pirms uzņēmīgo dzīvnieku nogalināšanas saimniecībās, kuras ir tuvu inficētām vai iespējami inficētām saimniecībām, ņemot vērā epidemioloģisko situāciju un uzņēmīgo dzīvnieku augsto blīvumu dažās teritorijas daļās. (5) To apdraudēto sugu dzīvnieku nogalināšana, kas uzņēmīgi pret mutes un nagu sērgu, būs nevēlams ģenētiskā materiāla zaudējums un pat var izraisīt sugas izmiršanu, tādēļ šāda mūsu pasaules mantojuma vērtīga sastāvdaļa cik vien iespējams jāaizsargā. (6) Zooloģiskajos dārzos vai citās skaidri noteiktās apstiprinātās vai reģistrētās telpās ar apdraudētām sugām jāīsteno laba lopkopības prakse, tostarp veicot visus piesardzības pasākumus, lai novērstu mutes un nagu sērgas iespējamo izplatību šajās telpās. (7) Saskaņā ar Direktīvas 85/511/EEK 13. panta 3. punktu, ja dalībvalsts kompetentās iestādes uzskata, ka slimība var negatīvi ietekmēt apdraudētas sugas vai citus dzīvniekus, piemēram, īpaši retas šķirnes vai dzīvniekus, kurus izmanto neaizstājamā un būtiskā pētniecības darbā un kurus var arī iekļaut katrā atsevišķā gadījumā, ir lietderīgi paredzēt, ka to ārkārtējas vakcinācijas tehnisko kārtību nosaka saskaņā ar programmu, kuru dalībvalsts var iesniegt Komisijai kā papildu instrumentu, lai aizsargātu šādu uzņēmīgu sugu dzīvniekus. (8) Iesniedzamajā programmā jāiekļauj sīki izstrādāti pasākumi attiecībā uz vakcinācijas, identifikācijas un šo dzīvnieku turpmākas kontroles izmantošanu. (9) Dzīvnieku veselības un labturības zinātniskā komiteja savā 1999. gada 10. marta ziņojumā sniedza tādus ieteikumus par stratēģiju attiecībā uz ārkārtēju vakcināciju pret mutes un nagu sērgu, kurus ir jāņem vērā [9]. (10) Jebkāda veida vakcinācijas izmantošana, pat ja to veic tikai īpašu kategoriju dzīvniekiem, uz kuriem tirdzniecība pamatā neattiecas, var veicināt mutes un nagu sērgas stāvokļa apdraudēšanu attiecībā uz starptautisko tirdzniecību ne tikai tajā dalībvalstī vai tās teritorijas daļā, kurā veic vakcināciju. (11) Pirms lēmuma pieņemšanas par ārkārtēju vakcināciju Komisijai jānodrošina, ka veicamajos pasākumos ietver vismaz tos pasākumus, kuri paredzēti Direktīvas 85/511 13. panta 3. punkta pirmajā līdz sestajā ievilkumā. (12) Zinātniskajā komitejā un, sadarbojoties ar Starptautisko epizootijas biroju, būs jāpārskata pašreizējās prasības un risks, kas pastāv tirdzniecībā ar vakcinētiem zooloģisko dārzu dzīvniekiem. (13) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants Šajā lēmumā piemēro šādu definīciju: "Apdraudētas sugas" ir tie dzīvnieki, kuri uzskaitīti Starptautiskās dabas aizsardzības savienības (IUCN) Apdraudēto sugu sarkanā saraksta kategorijās – "izmirušas savvaļā", "īpaši apdraudētas", "apdraudētas" un "neaizsargātas". 2. pants 1. Dalībvalstis nodrošina, ka zooloģiskie dārzi vai citas skaidri noteiktas apstiprinātas vai reģistrētas telpas ar apdraudētām sugām, kuras var apdraudēt iespējama inficēšanās mutes un nagu sērgas uzliesmojuma laikā, īsteno labu veterināro praksi un veic visus vajadzīgos piesardzības pasākumus, lai novērstu mutes un nagu sērgas vīrusa iespējamo izplatību šajās telpās. Šādi pasākumi vajadzības gadījumā ir: uzņēmīgo sugu dzīvnieku nepārvietošana uz telpām, uzņēmīgo sugu dzīvnieku izmitināšana telpās, tādu apstākļu nodrošināšana, ka pirktā barība un pakaiši nav inficēti, uzņēmīgo sugu dzīvnieku novietņu slēgšana apmeklētājiem, šo dzīvnieku saskares ar apmeklētājiem novēršana, kā arī tādu gadījumu novēršana, ka apmeklētāji tos baro, tādu apstākļu nodrošināšana, ka personāls nav saskarē ar uzņēmīgiem dzīvniekiem ārpus zooloģiskā dārza un nenokļūst mutes un nagu sērgas aizsardzības un uzraudzības zonās, saskares ar uzņēmīgiem dzīvniekiem ārpus zooloģiskā dārza novēršana, dezinfekcijas pārbaudes ieviešana pie ieejas vārtiem un pie katras dienesta zonas piekļuves, un zooloģiskā dārza vai zooloģiskā dārza daļas pagaidu slēgšana. Šie pasākumi paliek spēkā vismaz tik ilgi, līdz dalībvalstis ir pārliecinātas, ka slimības izcelšanās risks ir samazinājies līdz parastajam stāvoklim. 2. Neierobežojot Padomes Direktīvu 85/511/EEK, un jo īpaši tās 4., 5. un 9. pantu, dalībvalstis var pieņemt lēmumu par ārkārtējas vakcinācijas veikšanu sugām, kuras ir uzņēmīgas pret mutes un nagu sērgu, tādu apdraudēto sugu zooloģiskās kolekcijās, kuras uzskata par apdraudētām 25 kilometros no mutes un nagu sērgas uzliesmojuma vietas, saskaņā ar pielikumā izklāstītajiem nosacījumiem. Katrā atsevišķā gadījumā attiecīgā dalībvalsts var nolemt attiecināt šo vakcināciju arī uz citiem dzīvniekiem, piemēram, īpaši retām šķirnēm vai dzīvniekiem, kurus izmanto neaizstājamā un būtiskā pētniecības darbā un kurus uzskata par pakļautiem līdzvērtīgam riskam, saskaņā ar tādiem pašiem nosacījumiem, kā iepriekš norādītie. 3. Pirms 2. punktā minēto pasākumu sākšanas dalībvalsts iesniedz programmu, lai nodrošinātu, ka citas dalībvalstis un Komisija ir oficiāli informētas par datiem, jo īpaši attiecībā uz tā dzīvnieku kopuma precīzu adresi un atrašanās vietu, kurā ir veicama vakcinācija, iekļaujot visaptverošu robežu, dzīvnieku iežogojumu un aploku plānu, tostarp īpašu identifikāciju, vakcinējamo dzīvnieku skaitu pa sugām kopā ar to individuālajiem identifikācijas datiem un atrašanās vietu plānā, izmantojamās vakcīnas veidu un laiku, kad sāks un beigs vakcināciju, un apstākļiem, kas pamato lēmumu par pasākumu īstenošanu. 4. Dalībvalstīm jānodrošina, ka šos dzīvniekus netirgo vai nepārvieto no vienas dalībvalsts uz citu un ka to dzīvnieku izcelsmes produkti nenonāk pārtikas produktu apritē. 3. pants Šis lēmums ir adresēts dalībvalstīm. Briselē, 2001. gada 11. aprīlī Komisijas vārdā — Komisijas loceklis David Byrne [1] OV L 224, 18.8.1990., 29. lpp. [2] OV L 62, 15.3.1993., 49. lpp. [3] OV L 315, 26.11.1985., 11. lpp. [4] OV L 62, 2.3.2001., 22. lpp. [5] OV L 73, 15.3.2001., 38. lpp. [6] OV L 82, 22.3.2001., 29. lpp. [7] OV L 84, 23.3.2001., 62. lpp. [8] OV L 88, 28.3.2001., 21. lpp. [9] http://europa.eu.int/comm/food/fs/sc/scah/outcome_en.html. -------------------------------------------------- PIELIKUMS Nosacījumi ārkārtējas vakcinācijas izmantošanai, lai kontrolētu un apkarotu mutes un nagu sērgu, piemērojot Direktīvas 85/511/EEK 13. panta 3. punktu 1 | Ģeogrāfiskā apgabala platība, kurā jāveic vakcinācija | Vakcināciju veic tikai tad, ja ir apstiprināts mutes un nagu sērgas uzliesmojums 25 kilometros no zooloģiskā kolekcijas, kurā ir apdraudētas sugas. | Iesniedz telpu plānu ar sīkiem datiem par iežogojumiem un aplokiem, kuri saistīti ar vakcinētajiem dzīvniekiem, un sīkiem datiem par perimetra robežām un žogiem, vai citiem kontroles pasākumiem. Turklāt jāiesniedz arī sīki izstrādāts plāns par tā ģeogrāfisko atrašanās vietu un par attālumiem līdz visām dzīvnieku saimniecībām 3 kilometru rādiusā. | 2 | Vakcinējamo dzīvnieku suga un vecums | Visi dzīvnieki uzņēmīgo sugu kolekcijā neatkarīgi no to dzimuma, vecuma un grūsnības stāvokļa. Iesniedz visu vakcinējamo dzīvnieku sarakstu kopā ar to individuālajiem identifikācijas datiem. | 3 | Vakcinācijas kampaņas ilgums | Katru kampaņu pabeidz 48 stundās. | 4 | Vakcinēto dzīvnieku un to produktu īpaši aizsargpasākumi | Direktīvas 85/511/EEK 4. pantā paredzētos pasākumus piemēro attiecībā uz telpām, kurās ir jāveic ārkārtēja vakcinācija, kamēr nav pagājušas 30 dienas pēc pēdējās vakcinācijas pabeigšanas. | Vakcinētos dzīvniekus netirgo vai nepārvieto no vienas dalībvalsts uz citu, bet tos oficiālā uzraudzībā var pārvietot no vienas un tās pašas dalībvalsts zooloģiskajām kolekcijām uz citām ar tādu pašu stāvokli. | Šādu dzīvnieku produkti nenonāk pārtikas apritē | 5 | Vakcinēto dzīvnieku īpašā identifikācija un īpašā reģistrācija | Vakcinētajiem dzīvniekiem jābūt atsevišķi identificējamiem un par šo dzīvnieku identitātes datiem jābūt skaidri izdarītām attiecīgām atzīmēm. Ja vien iespējams, vakcinācijas laikā uzspiež neizdzēšamu zīmi, ar kuru norāda vakcinētos dzīvniekus. | 6 | Citi jautājumi, kas attiecas uz ārkārtēju vakcināciju | 6.1 | Vakcinācijas kampaņas izpilde | Vakcināciju veic kompetento iestāžu valsts pilnvarota veterinārārsta uzraudzībā. Jāveic nepieciešamie pasākumi, lai novērstu iespējamo vīrusa izplatīšanos. Visus vakcīnu atlikumus nogādā atpakaļ vakcīnu izplatīšanas vietā ar rakstisku uzskaiti par vakcinēto dzīvnieku skaitu un izmantoto devu skaitu. | Ja vien iespējams, pirms vakcinācijas un vismaz 30 dienas pēc tās ņem asins paraugus seroloģiskai pārbaudei attiecībā uz mutes un nagu sērgu. Pārbaudes rezultātu uzskaite jāglabā vismaz 10 gadus. | 6.2 | Izmantojamā vakcīna | Izmantojamā inaktivētā vakcīna ir atbilstoši pagatavota un efektīva pret apritē esošā vīrusa tipu. To izmanto saskaņā ar ražotāja un/vai veterināro iestāžu norādījumiem. | 6.3 | Informācija Komisijai par šīs programmas īstenošanu | Pastāvīgās veterinārijas komitejas ietvaros Komisijai un dalībvalstīm sniedz sīki izstrādātu ziņojumu par programmas īstenošanu un veikto pārbaužu rezultātiem. | --------------------------------------------------